 اللي كيعرف حزب التجمع الوطني للاحرار واللي كيسيروه بصاح ماشي اللي فالتوجيهة ما يمكنش يصدق بيان مكتبهم السياسي اللي تعقد البارح 19 يناير 2016. اولا هاد الحزب حتى اجتماعاتو كيديرها غير الوقت اللي كيتطلب منو وصافي. كاليك اسيدي المكتب ترأسو الوزير الفعفاع صلاح الدين مزوار. كاليك اسيدي ترحمو على روح الفنانة ليلى العلوي اللي ماتت فتفجيرات بوركينا فاسو ورجعوها مناضلة حقوقية. ولكن المثير هو هاد العبارة ” تدارس الاجتماع المستجدات على الساحتين الوطنية والحزبية، ووقف مطولا عند عدد من المؤشرات التي تعكس احتقانا اجتماعيا متناميا. كما سجل المكتب السياسي في تتبعه للعمل الحكومي وتفاعله مع المجتمع، أجواء الاستياء التي تعبر عنها أصوات اجتماعية ومدنية وازنة حول عدد من الملفات، من ضمنها ما يتعلق بتهييء مشروع القانون التنظيمي لتفعيل الطابع الرسمي للأمازيغية”. يعني الحزب اللي ما ما عمرو خدا شي قرار سيادي وديما كيكولو ليه اش يدير ولى بين عشية وضحاها معارض للحكومة. وباش يقلل من هاد المعارضة حقاش ما مولفاش اضاف ” أكد المكتب السياسي على ضرورة التهدئة وتغليب روح الحوار وفضيلة الإنصات والبحث عن التوافقات إحقاقا للعدل والإنصاف، وصيانة للاستقرار والسكينة والطمأنينة”. اللي عرف شكون عارض القانون التنظيمي لتفعيل الطابع الرسمي للامازيغية غادي تفهمو علاش هاد الحزب هدر وشكون اللي دفعو يخرج. هاد الحزب ما كال والو على قانون خطير بحال قانون الصحافة والنشر وحل فمو فهاد الموضوع 
ها كاوا مزوار الفعفاع باغي يدير المعارضة للحكومة اللي فيها: شكون دفعو يخرج عينيه فبنكيران فقضية الامازيغية